Et hus på Viborgvej i St. Binderup er brændt ned til grunden.

Ved tre-tiden natten til onsdag brød et hus i St. Binderup i brand. Huset har været forladt i mere end et år, og ifølge vagtchefen hos Nordjyllands Politi er der tale om et hus, hvor der hverken er installeret el, vand eller varme. Det var en vægter i området, der natten til onsdag opdagede, at huset stod i flammer, og vægteren alarmerede derefter brandvæsen og politi. Huset stod ikke til at redde og er nu brændt ned til grunden. Onsdag morgen er slukningsarbejdet ved at være færdig, og senere i dag vil politiets teknikere se på resterne af huset for at finde frem til brandårsagen.